მზე (ტელეკომპანია)
მზე TV — ქართული სატელევიზიო არხი, რომელიც 2003 წელს ქართველმა მილიონერმა და 2004–2008 წლებში საქართველოს პარლამენტის წევრმა ვანო ჩხარტიშვილმა დააარსა. ედუარდ შევარდნაძის პრეზიდენტობის პერიოდში 2001−2003 წლებში ჩხარტიშვილს ეკონომიკის მინისტრის თანამდებობა ეკავა. 2004 წლისთვის „მზე“ უკვე იყო საქართველოში ერთ-ერთი წამყვანი ტელევიზია, მრავალფეროვანი მაუწყებლობით და პოპულარული პოლიტიკური თოქშოუებით. თუმცა, იმავე წლის ივლისში ჩხარტიშვილმა გაყიდა მთელი თავისი წილი ტელევიზიაში, რამაც ოპოზიციური პოლიტიკოსების დაეჭვება გამოიწვია. ისინი ფიქრობდნენ, რომ „მზე“ საქართველოს ხელისუფლების ზეწოლის ქვეშ იმყოფებოდა. 2006 წელს „მზე“ მეორე წამყვანი ტელევიზიის „რუსთავი 2- ის“ მფლობელობაში გადავიდა, ხოლო 2008 წელს მაუწყებლობა მხოლოდ გასართობ ფორმატში განაგრძო.